《汉未央宫榱题砚》
元代·张昱

雕墙峻宇几浮云，金石虽坚亦鲜存。秦宫三月已灰烬，汉瓦千年犹隶文。

改用尚能为砚器，得名何异在君门？咸阳土尽英雄骨，谁是榱题记主恩？

作者简介：元明间庐陵人，字光弼，号一笑居士，又号可闲老人。历官江浙行省左、右司员外郎，行枢密院判官。晚居西湖寿安坊，屋破无力修理。明太祖征至京，厚赐遣还。卒年八十三。有《庐陵集》。